অ্যাক্টন টাউন টিউব স্টেশন
অ্যাক্টন টাউন হউনস্লোর লন্ডন বরো সীমান্তের নিকটে ইলিংয়ের লন্ডন বরোর অন্তর্গত অ্যাক্টনের দক্ষিণ-পশ্চিম কোণে লন্ডন আন্ডারগ্রাউন্ডের স্টেশন। স্টেশনটি ডিস্ট্রিক্ট ও পিক্যাডিলি লাইন দ্বারা যাত্রী পরিষেবা পরিবেশন পরিবেশিত হয় এবং ট্র্যাভেলকার্ড জোন ৩-এ অবস্থিত। ডিস্ট্রিক্ট লাইনে এটি চিসউইক পার্ক ও ইলিং কমন স্টেশনগুলির মধ্যে এবং পিক্যাডিলি লাইনে হ্যামারস্মিথ (খুব সকালে ও দেরী সন্ধ্যা টার্নহ্যাম গ্রিন) ও অক্সব্রিজ শাখায় ইলিং কমন এবং হিথ্রো শাখায় দক্ষিণ ইলিংয়ের মাঝে অবস্থান করে। অ্যাক্টন টাউন স্টেশনটি মিল হিল পার্ক নামে ১৮৭৯ সালের ১ জুলাই ডিস্ট্রিক্ট রেলওয়ের (ডিআর, এখন ডিস্ট্রিক্ট লাইন) একটি স্টেশন হিসাবে খোলা হয়। এটি ১৮৮৩ সালের ২৩ শে মে থেকে ১৯০৩ সালের ২৩ শে জুন অবধি টার্মিনাস বা প্রান্তিক হিসাবে কাজ করে, ডিআর অ্যাক্টন টাউন থেকে হউনস্লো টাউন এবং পার্ক রয়্যাল অ্যান্ড ট্যুইফোর্ড অ্যাবে পর্যন্ত যথাক্রমে দুটি শাখা খোলা হয়। ১৯৩২ সালের ৪ জুলাই পিক্যাডিলি লাইনটি অ্যাক্টন টাউনে প্রসারিত করা হয়। হউনস্লো এবং অক্সব্রিজ উভয় শাখায় ডিস্ট্রিক্ট লাইনের পরিষেবাগুলি ১৯৬৪ সালের ৯ ও ১০ অক্টোবর পুরোপুরি প্রত্যাহার করা হয়, যার পরে কেবল পিক্যাডিলি লাইনের দ্বারা পরিষেবা সরবরাহ করা হয়। মূল ইট-নির্মিত স্টেশনটি ১৮৭৯ সালে নির্মিত হয় এবং ১৯১০ সালের ফেব্রুয়ারি মাসে স্টেশন ভবনটি পুনর্গঠন করা হয়। ১৯১০ সালের ১ মার্চ স্টেশনের বর্তমান নামটি দেওয়া হয়। ১৯৩১ সাল ও ১৯৩২ সালে অক্সব্রিজ শাখার পরিষেবাটি ডিস্ট্রিক্ট লাইন থেকে পিক্যাডিলি লাইনে স্থানান্তর করার প্রস্তুতিতে স্টেশনটি পুনরায় তৈরি করা হয়। নতুন স্টেশনটি চার্লস হোল্ডেন একটি আধুনিক ইউরোপীয় জ্যামিতিক শৈলীতে ইট, জমাটবদ্ধ কংক্রিট ও কাঁচ ব্যবহার করে নকশা করেন।